AARHUS: Århusianerne hjuler derudad.

Cykeltrafikken er steget med 18 procent siden 2011, mens den på landsplan er steget to procent. Det viser kommunens seneste tal fra efteråret.

Det går altså godt med at få århusianerne i sadlen, mener både kommunens cykelekspert, Pablo Celis, og formand for Cyklistforbundet i Aarhus, Anders Nielsen.

Men målet er endnu flere - gerne 20 procent flere i 2021. Det kræver, at cykelstier, sikkerhed og cykelruter kommer under lup.

Cykeltrafikken skal afhjælpe den trængsel, man særligt oplever i Midtbyen, men nu taler man om uventet cykeltrængsel.

- Vi har haft lidt for meget vokseværk på kort tid, og derfor halter infrastrukturen. Der er veje, der ikke har faciliteter til cyklister og vi har for smalle cykelstier, siger Pablo Celis.

Folk cykler længere, nye cykler med motor og lad er kommet på banen, og det stiller krav til cykelstiernes bredde, prioritering af ruter og cykelsti-forbindelserne.

- Nu skal vi løfte niveauet med cykelhandlingsplanen, siger Pablo Celis.